กรมทางหลวง เร่งหาแนวทางแก้ไขปัญหาน้ำท่วมถนนเพชรเกษมอย่างถาวร พร้อมฟื้นฟูอย่างเป็นระบบ
นายสราวุธ ทรงศิวิไล อธิบดีกรมทางหลวง เปิดเผยว่า จากการลงพื้นที่ติดตามสถานการณ์น้ำท่วมทาง หลังเกิดเหตุน้ำมท่วมสูงถึง 80-120 ซม. บน ถนนเพชรเกษม จากจังหวัดชุมพร ไปจังหวัดสุราษฎร์ธานี พื้นที่อำเภอสวี จังหวัดชุมพร ระหว่างวันที่ 12-13  พฤศจิกายนที่ผ่านมา ทำให้รถทุกชนิดไม่สามารถผ่านได้ ทำให้การจราจรชะลอตัว  ติดขัด เป็นระยะทางกว่า 10 กิโลเมตร ประชาขนที่สัญจรไปมาได้รับความเดือดร้อนต้องใช้เส้นทางจากสี่แยกปฐมพร ไปทางจังหวัดระนองแทน พบสาเหตุเกิดจากฝนตกหนักต่อเนื่องตลอด 2 วัน ที่ผ่านมา ประกอบกับการใช้พื้นที่สองข้างทางเปลี่ยนไป ทำให้มวลน้ำสะสมจากทางด้านตะวันตกของถนนเพชรเกษมไหลมาทางด้านตะวันออก ในทิศทางที่เปลี่ยนไปจากที่ได้ออกแบบก่อสร้างเปิดช่องระบายน้ำไว้ ทำให้น้ำไหลลงสู่แม่น้ำสวี แล้วออกไปสู่ทะเลฝั่งอ่าวไทย ได้ไม่สะดวก ระบายน้ำได้ช้า เกิดการท่วมผิวทางจราจร เบื้องต้นกรมทางหลวง โดยแขวงทางหลวงชุมพร ระดมเจ้าหน้าที่ เครื่องมือเครื่องจักรและอุปกรณ์อำนวยความปลอดภัย รวมทั้งป้ายจราจรและไฟกระพริบเตือน ที่เตรียมการไว้ล่วงหน้าแล้ว ให้บริการประชาชนอย่างเต็มที่ ปัจจุบันการจราจรบริเวณดังกล่าวสามารถสัญจรได้ตามปกติแล้วนายศักดิ์สยาม ชิดชอบ รัฐมนตรีว่าการกระทรวงคมนาคม ได้เน้นย้ำให้กรมทางหลวง พิจารณาหาแนวทางแก้ไขปัญหาน้ำท่วมทางหลวงอย่างถาวรและวางแผนการฟื้นฟูอย่างเป็นระบบ โดยบูรณาการร่วมกับจังหวัด ท้องถิ่นและรับฟังความคิดเห็นประชาชน โดยกรมทางหลวง จัดสำรวจทิศทางการไหลของน้ำและการใช้พื้นที่สองข้างทางในบริเวณดังกล่าวอย่างละเอียดและสำรวจพื้นที่ที่มีลักษณะเช่นนี้ในบริเวณอื่น แล้วให้ทีมวิศวกรวิเคราะห์และออกแบบ เปิดช่องระบายน้ำให้มากขึ้นและกว้างขึ้น บางจุดต้องทำการก่อสร้างเป็นสะพาน เพื่อให้การระบายน้ำได้เต็มที่ รวมทั้งยกระดับถนนที่ต่ำบางช่วงให้สูงขึ้น โดยจะคำนึงถึงผลกระทบที่อาจเกิดขึ้นทุกมิติ ไม่ทำให้ประชาชนได้รับความเดือดร้อนเพื่อเป็นแนวทางการแก้ไขอย่างถาวร